《直方大》
宋代·李石

梧桐角可磨，江沙玉能错。
由来刚强徒，未易胜软弱。
是在六二坤，对病可为药。
吾生任天真，三者不自度。
中年坐龃龉，出语遭击搏。
官居寄委蛇，晴窗傍林壑。
泉乳发深窦，竹萌抱新箨。
不习其经兹，玩爻情所托。
一字得一师，圣贤如可作。
坐待韦编翁，为我解禅缚。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。